b'\n_START_ARTICLE_\nTableta\n_START_PARAGRAPH_\nTabl\xc3\xa9ta je trdna enoodmerna peroralna farmacevtska oblika zna\xc4\x8dilne oblike (navadno okrogla, z ravno ali izbo\xc4\x8deno povr\xc5\xa1ino), z razdelilno zarezo ali brez nje. V tableto se vgradijo u\xc4\x8dinkovine in pomo\xc5\xbene snovi ter stisnejo v zna\xc4\x8dilno obliko. Ve\xc4\x8dina tablet je kroglastih, diskastih ali podolgovatih. Zau\xc5\xbeijemo jih peroralno (skozi usta). Nekatere zau\xc5\xbeijemo cele, druge prej pre\xc5\xbeve\xc4\x8dimo (\xc5\xbeve\xc4\x8dljive tablete), raztopimo ali dispergiramo v vodi (disperzibilne tablete), nekatere pa zadr\xc5\xbeimo v ustih toliko \xc4\x8dasa, da se zdravilna u\xc4\x8dinkovina sprosti (orodisperzibilne tablete)._NEWLINE_Tablete stiskajo s pomo\xc4\x8djo naprav, ki se imenujejo tabletirke. Med procesom stiskanja tablet je pomembno, da so vse sestavine suhe, pra\xc5\xa1kaste ter vsi delci enakomerne velikosti. Razli\xc4\x8dno veliki delci se namre\xc4\x8d zaradi vibracij med postopkom lo\xc4\x8dujejo, kar povzro\xc4\x8di neenakomerno sestavo tablet. Prisotna vlaga povzro\xc4\x8da sprijemanje prahov in lepljenje na tabletirko. Tabletirke so dveh vrst: tabletirke na udarec in rotirke. Prve izdelajo le eno tableto naenkrat, so cenej\xc5\xa1e in manj zmogljive. Rotirke izdelajo ve\xc4\x8d tablet hkrati in se uporabljajo zlasti v industriji._NEWLINE_Le redke substance moremo stisniti v tablete kot \xc4\x8diste substance. Obi\xc4\x8dajno je treba dodati pomo\xc5\xbene snovi, ki se imenujejo veziva in olaj\xc5\xa1ajo sprijetje delcev v tableti. Pogosto uporabljena veziva so glukoza, saharoza, \xc5\xa1krob in mikrokristalini\xc4\x8dna celuloza. Mestoma je treba dodati tudi razgrajevala. To so pomo\xc5\xbene snovi, ki omogo\xc4\x8dijo, da se tableta potem, ko jo pogoltnemo razgradi in se tako u\xc4\x8dinkovina lahko sprosti. \xc5\xa0krob se lahko uporablja tudi kot razgrajevalo. Pogostoma dodajo tudi maziva; ta vrsta pomo\xc5\xbenih snovi prepre\xc4\x8di lepenje tablet na pe\xc4\x8date tabletirke. V te namene se \xc4\x8desto uporabljata stearinska kislina in magnezijev stearat._NEWLINE_Dandanes pogosto tablete oblo\xc5\xbeijo. Obloge lahko le obarvajo tablete ali jim dajo lesk. Nekatere obloge imajo bolj specifi\xc4\x8dne funkcije. Omogo\xc4\x8dajo lahko gastrorezistentnost; tako tableta ne razpade v kislem \xc5\xbeelod\xc4\x8dnem soku, marve\xc4\x8d \xc5\xa1ele v \xc4\x8drevesju, kjer je okolje bolj bazi\xc4\x8dno. Tak\xc5\xa1ne obloge se uporabljajo za u\xc4\x8dinkovine, ki v kislem okolju \xc5\xbeelodca niso obstojne.\n_START_SECTION_\nDrobljenje in deljenje tablet\n_START_PARAGRAPH_\nS pomo\xc4\x8djo drobljenja lahko tableto pretvorimo v pra\xc5\xa1ek, v katerem je zdravilna u\xc4\x8dinkovina enakomerno porazdeljena, deljenje pa pomeni prilagajanje odmerka na manj\xc5\xa1e delce po razdelilni zarezi. Drobljenja in deljenja tablet se poslu\xc5\xbeujemo zlasti zaradi prilagajanja odmerka ali olaj\xc5\xa1anja po\xc5\xbeiranja. Nekaterih tablet ne smemo deliti ali drobiti, zlasti ne tablet s prirejenim spro\xc5\xa1\xc4\x8danjem in \xc5\xbeelod\xc4\x8dnoodpornih (gastrorezistentnih) tablet. Tablete s prirejenim spro\xc5\xa1\xc4\x8danjem v prebavilih postopoma in nadzorovano spro\xc5\xa1\xc4\x8dajo u\xc4\x8dinkovino in delujejo dolgotrajneje. Ob drobljenju oziroma deljenju bi se hitro in naenkrat sprostila ve\xc4\x8dja koli\xc4\x8dina u\xc4\x8dinkovine in lahko bi se pojavili ne\xc5\xbeelenih ali celo toksi\xc4\x8dni u\xc4\x8dinki ali pa bi za dolo\xc4\x8deno \xc4\x8dasovno obdobje terapevtski u\xc4\x8dinek izostal. Obloga gastrorezistentnih tablet u\xc4\x8dinkovino \xc5\xa1\xc4\x8diti pred kislim okoljem v \xc5\xbeelodcu ali \xc5\xbeelod\xc4\x8dno sluznico pred u\xc4\x8dinkovino. U\xc4\x8dinkovina se iz gastrorezistentne tablete sprosti \xc5\xa1ele v tankem \xc4\x8drevesu. Po drobljenju ali deljenju take tablete bi se u\xc4\x8dinkovina sprostila \xc5\xbee v \xc5\xbeelodcu, kjer bi jo kisel \xc5\xbeelod\xc4\x8dni sok razgradil in zdravilo ne bi bilo u\xc4\x8dinkovito oziroma bi lahko u\xc4\x8dinkovina \xc5\xa1kodljivo vplivala na \xc5\xbeelod\xc4\x8dno sluznico.\n_START_SECTION_\nPrednosti in slabosti\n_START_PARAGRAPH_\nTablete so najbolj raz\xc5\xa1irjena oblika zdravil in omogo\xc4\x8dajo priro\xc4\x8den, varen in naraven na\xc4\x8din jemanja zdravila. Tudi industrijski postopek izdelave omogo\xc4\x8da dober nadzor, hkrati pa je zelo robusten. Glavna pomanjkljivost klasi\xc4\x8dnih tablet je slaba biolo\xc5\xa1ka razpolo\xc5\xbeljivost v vodi slabo topnih u\xc4\x8dinkovin ter u\xc4\x8dinkovin, ki slabo prehajajo prebavno cev ali v njej niso obstojne. Dolo\xc4\x8dene u\xc4\x8dinkovine lahko dra\xc5\xbeijo sluznico prebavil.'